Ўзбек сўми қадрсизланишда давом этади\nПрезидент Ислом Каримов 2012 йилда Ўзбекистон экспорт салоҳияти заифлашишини эътироф этди. Мазкур ҳолат Ўзбекистон молия бозорида қай даражада акс этиши мумкин?\nБош қароргоҳи Лондонда жойлашган Henyep Capital Markets ширкатининг Дубайдаги ваколатхонаси молия бозори таҳлилчиси Валид Ярадат билан мазкур савол атрофида суҳбатлашдик.\nHenyep Capital Markets ширкати дунёнинг 3 қитъасидаги 20 давлатда ўз филиалларига эга. Ширкат молия бозори, кўчмас мулк, таълим ва меҳр-мурувват йўналишида 30 йилдан бери фаолият кўрсатиб келади.\nОзодлик: Валид Ярадат жаноблари, Ўзбекистон президенти Ислом Каримов 2011 йил якунлари ва 2012 йил режаларига бағишланган Вазирлар маҳкамаси мажлисида 2012 йилда мамлакатнинг экспорт салоҳияти заифлашишини эътироф этди. Шундан келиб чиқиб, Ўзбекистон молия бозори, жумладан, ўзбек сўмининг қадри масаласида қандай ўзгаришларни кутиш мумкин?\nВалид Ярадат 11 йилдан бери молия бозори таҳлилчиси.\n- Менинг таҳминимча, ўзбек сўми долларга нисбатан 200 сўмга қадрсизланади ва ўзбек сўмининг АҚШ долларига нисбатан расмий қиймати 2000 сўмни ташкил этади. Айни пайтда ўзбек сўмининг долларга нисбатан расмий курси 1800 сўм атрофидадир. Мазкур қадрсизланиш март ойигача бўлиб ўтади. Ундан сўнг ҳам ўзбек сўмининг курси долларга нисбатан қадрсизланиб бораверади.\nБундай ҳолат нафақат Ўзбекистондаги ички иқтисодий вазият, балки халқаро иқтисодий кўрсаткичлар билан ҳам боғлиқ. Масалан, халқаро даражада доллар қадрининг кўтарилиши, АҚШ иқтисодида ўсишнинг кузатилиши ҳам доллар нархини кўтаради.\nСўмнинг қадрсизланишида халқаро иқтисодий бўҳроннинг Ўзбекистон иқтисодига таъсирини ҳам унутмаслик керак. Ўзбекистон дунёдаги энг йирик пахта экспорт қилувчи давлатлардан бири ҳисобланади ва пахта экспорти Ўзбекистон Ялпи ички маҳсулоти кўрсаткичига таъсир кўрсатувчи асосий омиллардан бири ҳисобланади.\nОзодлик: Айтганларингиздан Ўзбекистон иқтисодини 2012 йилда катта синовлар кутиб турибди, деган хулосага келсак бўладими?\n- Европа суверен қарзининг (мустақил давлатлар ҳукуматларининг қарзлари – таҳр.,) жаҳон иқтисодиёти чарҳига таъсирини унутмаслигимиз лозим. Бу таъсир оқибатида иқтисодий ўсиш суръатининг пасайиши кутилмоқда.\nЎзбекистон жаҳонда пахта етиштириш бўйича олтинчи, пахта экспорти бўйича иккинчи ўринни эгаллайди. Шунингдек, Ўзбекистон олтин қазиб чиқариш бўйича дунёда еттинчи ўринда туради.\nЖаҳонда иқтисодий ўсиш суръатининг пасайиши Ўзбекистондан экспорт қилинаётган пахта ва олтин каби маҳсулотларга талабни сусайтиради.\nОзодлик: Жаноб Ярадат, сиз билан боғланганимизда Ўзбекистон молия бозори, ўзбек миллий валютаси ҳақидаги саволимизни эшитгач, “Бу саволга тайёргарлик кўриш учун бир неча кун вақт керак бўлади. Негаки, халқаро даражада деярли ҳеч ким ўзбек валютаси ва ўзбек молия бозорига қизиқиш билдирмайди. Шунинг учун кичик мустақил тадқиқот ўтказишим керак”, деб жавоб бердингиз. Нега дунёда ўзбек пахтаси, олтини ва газига қизиқиш бор, бироқ ўзбек валютаси ва молия бозорига муносабат умуман бошқача?\n- Сармоячилар нега ўзбек молия бозорига қизиқмаслигининг бир қатор омилларини қисқача санаб ўтишга ҳаракат қиламан.\nБиринчидан: Ўзбекистондаги иқтисодий сиёсат хорижий сармоядорларни чўчитади. Иқтисодий сиёсатнинг ночорлиги Ўзбекистон Ялпи ички маҳсулоти кўрсаткичи МДҲ давлатлари орасида энг паст кўрсаткичлардан бири эканидан билинади.\nИккинчидан: мамлакатдаги беқарорлик ва асл иқтисодий кўрсаткичлар ҳақидаги маълумотнинг сир тутилиши.\nЯна бир муҳим омиллардан бири, Ўзбекистон ҳукуматининг валюта конвертацияси ҳақидаги қонун мавжудлигига қарамай, валютани ва молия бозорини қаттиқ назорат остига олганидир.\nЎзбек сўмининг молия бозоридаги волатиллиги (ўзгарувчанлиги –таҳр.,) жуда арзимас даражададир. Шунинг учун ҳам молия бозори трейдерлари мазкур валюта билан мутлақо қизиқмайдилар.


Меҳмонлар ҳаяжони, “саломга алик олмаган судьялар” ва “тишлаган жойини” узган битирувчи...\n14 Июнь 2022 12:06 788 Чоп этиш\nТошкент давлат юридик унверситетида Ўзбекистон Республикаси Судьялар олий кенгаши мутасаддилари ва мазкур олий ўқув даргоҳи битирувчилари билан учрашув бўлиб ўтди.\nМазкур тадбир бирор сана муносабати билан уюштирилгани йўқ. Шу боис унда зерикарли маърузалар қилинмади. Баландпарвоз гаплар айтилмади. Ғиж-ғиж рақамлар тилга олиниб, энсалар қотирилмади.\nОлий ўқув даргоҳи остонасидаёқ меҳмонларни ажиб соғинч, ширин ҳислар чулғаб олганди денг. Чунки, улар ҳам ўз вақтида мазкур даргоҳда таълим олган, ёшлигининг бир парчаси қолган масканга ташриф киши ўзгача ҳис, ўзгача ҳаяжон пайдо қилади. Буни учрашув бошидаёқ Судьялар олий кенгаши раиси Холмўмин Ёдгоров ҳам, Кенгаш аъзолари Жанагул Балкибаева ва Маликахон Қаландарова, шунингдек, Тошкент вилояти суди раиси Дилшод Тожибоев ҳам ширин орзиқиш билан эътироф этди. Шунинг таъсирида бошланган учрашув охиригача шундай самимий давом этди.\nШу тариқа тадбир битирувчилар ва “казо-казо”лар учрашуви эмас, судьялар ҳамжамияти вакилларининг ёш ҳамкасблари билан жонли мулоқотига айланди.\nУчрашувдан мақсад-муддао ҳуқуқшунос шаҳодатини қўлга олиш арафасидаги ёшларнинг келажак режалари билан қизиқиш, керакли тавсиялар бериш баробарида уларнинг хоҳиш истакларидан келиб чиқиб, суд тизимига таклиф этиш эдики, пировард мақсадга етилди ҳисоб.\nУлар орасида судья бўлиш истагида юрганлар оз эмас экан.\nСудьялик - олий ўқув юртини битирибоқ эгаллайдиган лавозим эмас. Янги тартиб ва талабларга кўра, мазкур лавозимини эгаллаш учун шахснинг ёши ўттиз бешдан кичик бўлмаслиги ва юридик ихтисолиги бўйича камида етти йиллик иш тажрибага эга бўлиши бўлиши керак. Шунингдек, талабгор Судьялар олий кенгаши ҳузуридаги Судьялар олий мактабининг бир йиллик судьяликка номзодларни тайёрлаш курсини муваффақиятли тамомлаши ҳам талаб этилади.\nСудьялик учун зарур кўникмалар тизимнинг қуйи поғонасида ишлашдан шаклланади. Бунинг учун шароит етарли: айни пайтда умумюрисдикция судларида 72 та вакант лавозимлари мавжуд. Андижон, Тошкент ва Сурхонадарё вилояти судларида (дарвоқе, мазкур ҳудуд судлари раислари тадбирда масофадан туриб иштирок этишди) ўндан ортиқ бўш иш ўринлари (судья ёрдамчиси, девонхона мудири, архивариус ва ҳоказо) эгасини кутяпти...\nКимда хоҳиш бўлса, марҳамат – ўз имкониятини синаб кўриши мумкин.\nҲуқуқ тизими серқирра соҳа, ҳар бир йўналишининг ўзига яраша талаб ва тартиблари мавжуд. Бироқ, ким қайси йўналишда ишламасин, уларда битта умумий ўхшашлик бор: сувни кўрмай этик ечмайдилар! Шу соҳа этагини тутган битирувчилар бундан мустасно эмас. Шу боис тавсия ва таклифлардан сўнг савол устига савол ёғдириши табиий эди.\nБугун тизим вакилларининг моддий таъминоти ва ижтимоий муҳофазаси масаласида гап бўлиши мумкинмас. Суд аппарати ходимлари хусусида шу гап. Бу борада яхшигина тасаввурга эга бўлган битирувчиларни кўпроқ бошқа масалалар қизиқтирди. Яъниким, судьяларга босим, уларнинг фаолиятига ноқонуний аралашиш ҳолатлари борми?\nЖавоб: бундай ҳолатлар йўқ эмас. Ўтган йили одил судловга ноқонуний аралашиш бўйича тўртта шундай ҳолат аниқланди, натижада иккита жиноят, иккита маъмурий ҳуқуқбузарликка оид иш қўзғатилиб, айбдорларга нисбатан тегишли жазо тайинланди. Улар орасида озодликдан маҳрум қилиш жазоси тайинлангани ҳам бор.\nСавол: қандайдир таъсирлар сабаб ноқонуний қарор чиқарганмисизлар (шу саволга жавобингиз суд тизимига кириш-кирмаслик бўйича қароримга таъсир қилади)?\nКутилмаган бундай саволга Судьялар олий кенгаши аъзоси Маликахон Каландарова чиройли жавоб берди: “Саволга мисол билн жавоб берсам. Номзодлик ишим устида ишлаётган пайтим. Илмий раҳбарим хўжалик (ҳозирги иқтисодий) суди судьяси эди. Бир куни ишхонасига бориб, суд йўлагида уч нафар судьяга дуч келдим. Саломимга уччаласи ҳам алик олмай ўтиб кетдилар. Ҳайрон бўлдим... Кейин билсам, улар ўша лаҳзаларда бир иш бўйича суд процессини якунлаб, маслаҳат хонасига кириб кетишаётган экан. Нима учун бу гапни айтяпман? Судья маслаҳат хонага кираркан, азбароий таъсир қилмаслиги учун ҳатто оддий мулоқотдан (яъни, салом-аликдан!) ўзини сақлар экан?! Мана, судья қандай бўлиши керак? “Судга таъсир кўрсатиш” деганда шу воқеа ёдимга тушади, айнан шу ҳолат сабаб менда судья бўлиш истаги туғилди. Мана, ниятимга етдим, шукр... Таъсирлар ҳақида сўрадингиз. Ҳар соҳада бўлгани каби судьялик катта матонат ва ирода талаб қилади. Қандайдир таъсирлар натижасида қонунга терс қарор чиқарган судьянинг фаолияти кўпга бормаслигига мисоллар етарли...”.\nТадбирда масофадан туриб иштирок этаётган битирувчилардан бири тишлаган жойини узадиган чиқиб қолди (шундай бўлиш керак, аслида). Синглимиз Навоийдан, туман судларидан бирида иш бошлабди, бироқ ишхонаси ўзи истиқомат қилаган жойдан эллик километр узоқда экан: “Қандай ёрдам беришингиз мумкин?”. Мутасаддилар “сизнинг масалангизда вилоят суди раисига тавсия берамиз”, деди. “Қачон?”. “Бугуноқ”. “ Кўп овора қилишмайди?”. “Судга ишга киришнинг ўзига яраша тартиби бор, айни жараён маълум вақт талаб қилади. Ҳаммаси жойида бўлса, бу ёғи тезлаштирилади...”. “ Катта раҳмат”.\nҚўшимча қилиндики, қайсидир битирувчи бошқа вилоятдан бўлиб, қўшни ҳудудда ишлашига тўғри келса, бошпана масаласида кўпам иккиланмасин, ижара ва бошқа масалаларда кўмак кўрсатилиб, муайян тўловлар амалга ошириб берилади.\nШу ўринда яна бир гап: умумюрисдикция судларида вакант лавозимлари кўплиги суд аппаратида ишлаш истагида бўлганлар сони озлигини эмас, балки уларга қўйилаётган талаблар юқори эканини англатади. Тайинловлар очиқ танлов асосида амалга оширилаётгани бунга яққол далил. Талабга жавоб берадиган ёшлар ҳам озмас: шу йилнинг 17 нафар битирувчи Тошкент шаҳар судларига ишга қабул қилинди. Бўлиб ўтган учрашувда эса яна уч нафар битирувчининг иш масаласи ҳал этилди. Ёдда тутиш керакки, одил судловни амалга оширишда нафақат судьялар, балки суд аппарати ходимлари ҳам муҳим ўрин тутади. Чунки, улар судга топширилган аризани қабул қилишдан тортиб, ижро варақаси беришгача бўлган жараёнда бевосита иштирок этадилар. Шу сабабли ҳам суд аппарати ходимларининг юқори профессионал даражада тайёргарлаш талаблари ортиб бораверади.


Маҳаллаларда “ҳоким ёрдамчиси” лавозими жорий этилади – Kar24.uz\nМаҳаллаларда “ҳоким ёрдамчиси” лавозими жорий этилади\n10.10.2021 467 views0\nБарча маҳаллаларда тажриба тариқасида “ҳоким ёрдамчиси” лавозими жорий этилмоқда. Бу ҳақида Маҳалла ва оилани қўллаб-қувватлаш вазирлиги хабар берди.\nУнда айтилишича, мазкур лавозимга олий маълумотли, иқтисодиёт соҳасида камида 2 йил меҳнат стажига эга, маҳалладаги мавжуд имконият ва муаммолардан яхши хабардор бўлган фуқаролар тайинланади. Улардан тадбиркорликни ривожлантириш, фуқароларнинг бизнес лойиҳа ва ташаббусларини қўллаб-қувватлаш тажрибасига эга бўлиш талаб этилади.\n“Ҳоким ёрдамчиси” бевосита маҳалланинг ижтимоий-иқтисодий ривожлантириш, ҳудуднинг “ўсиш нуқталари”дан келиб чиққан ҳолда оилавий тадбиркорликни ривожлантириш чораларини кўришда бош-қош бўлади. Бундан ташқари, ишсиз аҳолини касб-ҳунарга ўқитиш, ишлаш истагидаги ишсиз фуқаролар бандлигини таъминлаш ҳамда аҳолининг ўзини ўзи банд қилишига кўмаклашиш каби тадбирларни ташкил этиш ҳам унинг зиммасига юклатилади.\nШунингдек, “Ҳоким ёрдамчиси” тадбиркорлик қилиш истагидаги фуқаролар, жумладан, аёллар ва ёшларга кредит ҳамда субсидиялар ажратилишига доир дастурлар ижросини назорат қилиб боради. Тадбиркорлик фаолиятини кенгайтириш, ҳудудий ва инвестиция тизимига таклифлар ишлаб чиқиш чораларини кўриш ҳам мазкур янги лавозим ваколатига киритилди.\n“Сайловдаги менинг масъулиятим”


ТЎХТАНГ: ҚУРИЛИШДА «ҚИЗИЛ ЧИЗИҚ» — Ishonch Gazetasi\nҚорақалпоғистон Республикасида «Обод қишлоқ» дастури асосида амалга оширилаётган бунёдкорликлар, шаҳар ва туман марказларида барпо этилаётган замонавий иморатлар, кенг ва равон кўчалар, аҳоли дам олиш масканлари, болалар майдончалари – буларнинг барчаси юртдошларимизнинг фаровон ҳаёт кечиришини таъминлашга замин яратмоқда.\nЛекин айрим замондошларимиз шахсий иморат тиклашда қурилиш (қизил чизиқ) ва кўкаламзорлаштириш (яшил чизиқ) талабларига риоя этмаяпти. Улар нафақат Шаҳарсозлик кодекси талабларига қарши иш тутишмоқда, балки «кўча ҳақи»га ҳам хиёнат қилишмоқда.\n– Авваллари якка тартибда уй-жойлар қуришда аҳоли томонидан хато-камчиликларга йўл қўйилгани рост, – дейди Нукус шаҳар Архитектура ва шаҳарсозлик бўлими архитектори Азамат Ўразимбетов. – Масалан, тураржой массивларида инфратузилма объектлари – болалар майдончалари, автотураргоҳ, дўкон ва ҳоказолар учун ҳудудлар ажратилмаган. Ҳаттоки, ёнғин хавфсизлиги йўлакчалари ҳам қурилиш майдонига қўшиб юборилган. Натижада бугунги кунда баъзи жойларда турли муаммолар келиб чиқмоқда. Маҳаллаларда автомобиллар дуч келган жойга қўйиб кетилади. Болалар ўйнаши учун мос жойлар йўқ. Тез ёрдам, ёнғин хавфсизлиги ва бошқа шошилинч хизматлар машиналари чақириқлар бўйича вақтида етиб кела олмайди. Ҳозирда шаҳар кўчаларида бу каби ҳолатларни бартараф қилиш бўйича муайян ишлар бажарилмоқда. Аммо қишлоқ ва туман марказларида аҳвол ҳамон «эски тос, эски ҳаммом»лигича қолмоқда. Айниқса, аҳоли томонидан пиёдалар йўлаклари ва кўкаламзорлаштириш ҳудудларининг ноқонуний равишда томорқа ҳудудига қўшиб олиниши ёки панжаралар билан ўраб қўйилиши турли можароларни келтириб чиқаряпти.\nМутахассиснинг гапларида жон бор. Мисол учун айтадиган бўлсак, Хўжайли шаҳридаги 8-сонли маҳалла фуқаролар йиғини ҳудудида истиқомат қилувчи бир гуруҳ фуқаролар мурожаатини ўрганиш чоғида Сабиқ овул кўчасидаги айрим хонадон эгалари пиёдалар йўлакчасини ҳам томорқа ерига қўшиб олгани маълум бўлди.\nУшбу кўчада бир гуруҳ фуқаролар пиёдалар йўлакчасини темир панжаралар билан беркитган бўлса, баъзилар, ҳатто, коммуникация тармоқлари ўтадиган майдонни ҳам тўсиб олган. Пиёдалар йўлакчаси йўқлиги сабабли аҳоли машина йўлидан юришга мажбур бўлмоқда.\n– Кўчамизда тез-тез автоҳалокат рўй бериб туради, – дейди шу маҳаллада истиқомат қилувчи Б.Ерниязов. – Сабаби оддий: қўшниларимиз пиёдалар йўлакларини тўсиб олишган. Айниқса, кичик ёшдаги болаларни мактабга жўнатган ота-оналар хавотирда ўтиради. Чунки улар катта йўлдан боришади. Бу ерда эса юк машиналари, автобуслар тинимсиз ўтиб туради.\nЙўлакчаларни тўсиб қўйиш ва ҳудуддан шахсий манфаатлари йўлида фойдаланишда Тахиатош шаҳри аҳолиси ҳам «олдинги саф»да. Аксарият кўчалар тандирхона, дўконча каби бинолар деворлари билан тўсиб қўйилган. Уларни бартараф қилиш учун анча вақт ва маблағ керак бўлади.\nБундай камчиликларни Нукус шаҳри кўчаларида ҳам кузатиш мумкин.\nМасалан, А.Дусназаров шоҳкўчаси бўйида кўплаб давлат идоралари, вазирлик ва таълим муассасалари жойлашган. Автоуловлар учун махсус тураргоҳлар йўқлиги туфайли ходимлар ва иш юзасидан келган одамларнинг шахсий машиналари йўл чеккаларига қўйиб кетилмоқда. Бу эса пиёдалар ва машиналарнинг хавфсиз ҳаракатланишига салбий таъсир кўрсатиши аниқ.\nБундай ҳолат «Деҳқон бозори» атрофида ҳам тез-тез учраб туради. Бозор ёнидаги махсус автотураргоҳ ўрнига савдо дўконлари қурилган, транспорт эгалари машиналарини кўчанинг хоҳлаган ерига ташлаб кетишни одатга айлантирган.\nАҳоли сони кун сайин ўсиб бораётган Нукусда бор-йўғи биргина жойда ер ости ўтиш йўли бор. Ватан ободлиги уйимиз, маҳалламиз остонасидан бошланади. Қолаверса, халқимизнинг «кўча ҳақи» деган ажойиб анъаналари ҳам бор. Яъни кўча – қўни-қўшни, элники.\nБуларнинг барчаси нафақат масъул ва мутасаддилар, балки бунёдкорлик қилаётган ҳар бир фуқаронинг масъулиятли бўлишини талаб этади!\nДастур ижроси ҳамма жойда бадастирми?


Дастлабки маълумотларга кўра, 2018 йилнинг 1 июль ҳолатига вилоятда доимий аҳоли сони 1815,3 минг кишини ташкил қилди ва йил бошидан 10380 кишига ёки 0,6 фоизга кўпайди.\n(2018 йил 1 июль ҳолатига, минг киши ҳисобида)\n2018 йилнинг 1 июль ҳолатига вилоятда шаҳарда яшовчи доимий аҳоли сони 604,4 минг кишини ёки вилоят доимий аҳоли сонининг 33,3 фоизини, қишлоқ жойларида яшовчи доимий аҳоли сони эса 1210,9 минг кишини ёки вилоят доимий аҳоли сонининг 66,7 фоизини ташкил қилди.\nТуғилиш. 2018 йилнинг январь-июнь ойларида туғилганлар сони 14548 кишини ташкил қилди ва 2017 йилнинг шу даврига (14726 киши) нисбатан 178 тага камайди. Туғилиш коэффициенти мос равишда 16,2 промиллени ташкил қилди ва 2017 йилнинг шу даврига (16,7 промилле) нисбатан 0,5 промиллега камайди.\nАҳолининг табиий ҳаракати коэффициентлари\n(1 июльҳолатига, 1000 аҳоли сонига нисбатан)\nАҳолининг табиий ҳаракати\n(2018 йил 1 июль ҳолатига, 1000 аҳоли сонига нисбатан)\nбир ёшгача болалар\nТуғилиш даражасининг камайиши вилоятнинг Гурлан (17,9 дан 16,4 промиллега), Қўшкўпир (14,1 дан13,9 промиллега), Хазорасп (18,2 дан 17,9 промиллега), Шовот (17,0дан 15,6 промиллега) туманларида кузатилди.\nЎлим даражаси. 2018 йилнинг январь-июнида ўлганлар сони 3710 кишини ташкил қилди ва 2017 йилнинг шу даврига (4032 киши) нисбатан 322 тага камайди. Мос равишда ўлим коэффициенти 4,1 промиллени ташкил қилди (2017 йил январь-июнида 4,6 промилле).\nЎлганлар сонининг камайиши Урганч шаҳрида (6,4 дан 5,9 промиллега), Боғот (4,6дан 3,5промиллега), Гурлан(4,8 дан 4,1 промиллега), Янгибозор (5,0 дан 4,1 промиллега) туманларида кузатилди.\nЎлганларнинг умумий сонидан 61,1 фоизи қон айланиш тизими касалликларидан, 10,5 фоизи – ўсма касалликларидан, 5,0 фоизи – бахтсиз ҳодиса, заҳарланиш ва жароҳатлардан, 5,1 фоизи – овқат ҳазм қилиш органлари касалликларидан, 3,5 фоизи – нафас олиш органлари касалликликларидан ва 14,6 фоизи бошқа касалликлардан вафот этган.\nДастлабки маълумотларга кўра, 2018 йилнинг январь-июнь ойларида бир ёшга тўлмаган 207 та болалар ўлими кузатилди. Болалар ўлими коэффициенти 1000 туғилган болаларга нисбатан 11,2 промиллени ( ўтган йилнинг шу даврида 15,7 промилле) ташкил қилди.\nБир ёшгача ўлган болаларнинг умумий сонидан 58,9 фоизи перинатал даврда юзага келадиган ҳолатлардан, 8,7 фоизи – нафас олиш органлари касалликларидан, 22,7 фоизи – туғма аномалиялардан ва 2,9 фоизи инфекция ва паразитар билан касалланганлиги сабабли вафот этган.\nНикоҳлар ва ажралишлар. 2018 йилнинг январь-июнида ФҲДЁ органларида\n8041 та никоҳлар ва 484 та ажралишлар рўйхатга олинди. Минг аҳолига нисбатан 9,0 та никоҳ (2017 йилнинг тегишли даврида 9,0 та) ва 0,5 та ажралишлар (2017 йилнинг тегишли даврида 0,8 га) тўғри келади.\nТузилган никоҳлар сонининг кўпайиши Гурлан (9,2 дан 10,1 промиллега), Янгиариқ(9,0 дан 10,4 промиллега), Шовот (8,8 дан 9,5 промиллега) туманларида кузатилди.\nВилоятда никоҳдан ажралишлар сони 2017 йилнинг тегишли даврига нисбатан Урганч шаҳрида 0,8 промиллега, Қўшкўпир туманида 0,5 промиллега, , Хива ва Янгиариқ туманларида 0,4 промиллега, Урганч туманида 0,2 промиллега камайиши кузатилди.\nТузилган никоҳлар ва никоҳдан ажралишлар сони\n(январь-июнь ойларида,1000 аҳоли сонига нисбатан)\nКўчиб келиш ва кўчиб кетишлар сони\n(январь-июнь ойларида кишида)\nМиграция. Дастлабки маълумотларга кўра, 2018 йилнинг январь-июнь ойларида вилоят бўйича кўчиб келганлар сони 3429 кишини, шу давр мобайнида кўчиб кетганлар сони эса 3887 кишини ташкил қилди. Миграция қолдиғи минус\n458 кишига (2016 йилнинг шу даврида - минус 490 киши) тенг бўлди. Энг катта минус қолдиғлар Хазорасп туманида (минус 166), Қўшкўпир туманида (минус 116), Гурлан туманида (минус 98) Хонқа туманида (минус 70), кузатилди.


Мамлакатимизда муқаддас ислом динини, улуғ аждодларимизнинг бой меросини ўрганиш, тарихий обидаларни асраб-авайлашга алоҳида эътибор қаратилаётгани замирида эзгу мақсадлар мужассам. Юртимизнинг турли ҳудудларидаги зиёратгоҳлар, қадамжолар обод қилиниб, бу масканларда қурилиш-таъмирлаш ишлари давом эттирилмоқда.\nБугунги кунда аҳоли турмуш тарзида диннинг ўрни қандай? Одамлар давлат томонидан бу йўналишда яратиб берилаётган шарт-шароитларни тўлиқ ҳис қилаяптими? Шу мазмундаги саволлар билан “Ижтимоий фикр” жамоатчилик фикрини ўрганиш маркази юртдошларимиз муносабатини ўрганди.\nСоциологик сўров, асосан, ислом динига эътиқод қилувчи респондентлар ўртасида ўтказилиб, республикамизнинг барча ҳудудида яшаётганлар фикри чуқур таҳлил қилинди. Сўралган фуқароларнинг 42,4 фоизи эркаклар ва 57,6 фоизи хотин-қизлардан иборат бўлди.\nДавлат томонидан дин соҳасида олиб борилаётган саъй-ҳаракатлар ижобий баҳоланмоқда. Умуман, мамлакат бўйича ушбу кўрсаткич 2017 йилда 90,1 фоизни ташкил қилди.\nПрезидентимиз Шавкат Мирзиёев ўтган йил 19 сентябрда БМТ Бош Ассамблеясининг 72-сессиясида чиқиш қилган эди. Ўша нутқ нафақат юртдошларимиз, балки бутун мусулмон олами, жаҳон ҳамжамиятида катта қизиқиш уйғотди. Унга доир муносабатлар, эътирофлар ҳали-ҳануз давом этмоқда. “Ислом дини бизни эзгулик ва тинчликка, асл инсоний фазилатларни асраб-авайлашга даъват этади”, деган сўзлари бутун ислом уммати, ислом жамоатчилигининг айни дилидаги гап бўлди. Чунки бугунги кунда дунё миқёсида ислом динининг моҳиятини тушунмасдан, билмасдан унга нисбатан турли муносабатлар илгари сурилаётгани ҳам айни ҳақиқат.\nСўров шуни кўрсатдики, респондентларнинг қарийб 60 фоизи Президентимизнинг ушбу юксак минбардан туриб “Маърифат ва диний бағрикенглик” деб номланган махсус резолюцияни қабул қилиш таклифи билан чиққанлигидан яхши хабардор.\nБарча миллат вакиллари, қайси динга мансуб бўлишидан қатъи назар, мулоқот давомида кўпинча “Яратганга шукр” ёки “Худо хоҳласа” каби сўзларни тилдан қўймайдилар. Бу, албатта, яхши фазилат. Шу маънода, сўровга қамраб олинганларнинг мутлақ кўпчилиги (97,4 фоизи) ўзини “Аллоҳга ишонувчилар” деб ҳисоблайди.\nШуни унутмаслик керакки, респондентларнинг ўз эътиқодларига оид берган баҳоси кўпинча мамлакат аҳолисининг дунёқараши, нуқтаи назарини аниқлаш учун холис асос бўла олмайди. Таҳлиллар, ҳатто ўзини “энг аввало, мусулмонман” деб ҳисобловчи (41 фоиз) респондентлар кўпчилиги ҳам турмуш тарзини “Аллоҳга ишонса-да, аммо ўзини дунёвий кишилар” (40,5 фоиз) сифатида баҳолашини кўрсатади. Қатнашчиларнинг 32,2 фоизи “Яратганни ўз қалбида” деб билади. Бундай нуқтаи назар юртдошларимизга хос бўлган жиҳат билан, яъни ижтимоий ҳаётда диннинг ролини рационал идрок қилаётганлигидан, ўзаро муносабатларда маънавий-ахлоқий меъёрлар қўллаб-қувватланаётганлигидан далолатдир.\nБилим — бамисоли нурдир. Инсон йўлини у билан ёритади. Билимсизлик эса барча ёмонликларнинг манбаидир. Илм туфайли инсон қадри юксалади. Илмли киши ҳодисаларга холис баҳо беради, талабчанлик ва уддабуронликни ўрганади. Тадқиқотда шу жиҳатлар инобатга олиниб, аҳолининг ислом дини бўйича билимлари ҳам ўрганилди. Масалан, сўралганларнинг 78,5 фоизи (2016 йилда 77,8 фоиз) фақат “исломнинг айрим талаблари”ни билади холос. Ва бу борада 8,6 фоиз респондент билимларини “етарли эмас”, деб ҳисоблайди.\n“Сиз диний мазмундаги китобларни ўқийсизми?” деган саволга респондентларнинг 82,6 фоизи “йўқ, диний мазмундаги ҳеч қандай китоб ўқимайман”, деб жавоб берган. Фақатгина 17,4 фоиз юртдошларимиз диний мазмунда китоб ўқишларини билдиришган. Респондентларнинг 62 фоизи ўзи яшаётган ҳудуддаги китоб дўконларида диний мазмундаги адабиётлар сотилмаслигини қайд этишгани ҳам бунинг асосий сабабларидан бўлса, ажаб эмас. Респондентларнинг атиги 17 фоизи бундай савдо расталари борлигини қайд этишди.\nЯна бир жиҳат. Диний маълумотга эга бўлишни истаган кишилар, одатда, имом-хатиблар, домлаларнинг маърузалари билан чегараланиб қолишади. Шу нуқтаи назардан, ислом дини ҳақида маълумот олишда маҳалла масжидлари ва уларнинг имом-хатиблари муайян ўрин эгаллашини кўрсатган респондентлар сони 5,3 фоиз камайиб, 3 фоизни ташкил қилди. Шу билан бирга, диний билимларини янада чуқурлаштириш истагида бўлган респондентлар сони қарийб 9 фоиз ўсганлиги кузатилди. Демак, айтиш мумкинки, бугун бу соҳада фаолият юритаётган имом-хатибларнинг аҳолига билим беришдаги масъулиятини янада ошириш керак.\nСўров натижалари кўра, “Худога ишонса-да, аммо, умуман олганда, масжидга доимий қатнашга ва барча ибодат амалларини мажбурий адо этишга мойиллик кўрсатмайдиган” респондентлар сони 46,7 фоизни ташкил этди. Бу рақам 2016 йилда 48,6 фоиз эди. Айни пайтда “масжидга умуман қатнамайдиган ва ҳеч қачон ибодат қилмайдиган” респондентлар сонида камайиш (1,3 фоиз) тенденцияси кузатилди. Айни пайтда “масжидга доимий қатнамайдиган, вақт бўлганда, одатда Ҳайит ёки жума намозларига борадиган” респондентлар сони ўзгармасдан қолмоқда (30,6 фоиз).\nАҳолининг кўпчилиги мамлакатда диндорларнинг диний эҳтиёжларини қондириш учун яратилган шароитларни эътироф этишмоқда. Сўровда қатнашганларнинг 86 фоизи шундай муносабат билдирди.\nДинда ибодат, расм-русумлар алоҳида аҳамиятга эга. Шу маънода, ота-оналари ёки бошқа яқин қариндошлари Маккаи мукаррама, Мадинаи мунаввара сингари муқаддас манзилларга зиёратга борганлигини қайд этган респондентлар сони 3 фоиз ортди. Яна бир эътиборли жиҳати, иштирокчилар орасида Ҳаж ёки Умрага боришга қизиқиш юқорилигича сақланиб қолмоқда.\nАҳолининг кўпчилиги оилани инсоннинг ҳаётий позицияси, жумладан, унинг диний онги ҳамда хатти-ҳаракатига катта таъсир қилувчи муҳим ижтимоий институт сифатида билади. Респондентларнинг 87,4 фоизи ана шу фикрда бўлди. Уларнинг билдиришича, оилавий тарбия ножўя қилмишлардан тийиб турувчи устувор омил ҳисобланади. Ундан кейин хулқ-атвор, ахлоқий мезонлар (50,6 фоиз), диний тарбия (43,2 фоиз) қайд этилган.\nТадқиқотнинг кўрсатишича, дин оилавий муносабатларга, болалар тарбиясига ҳамда авлодлар ўртасидаги муносабатларга жиддий таъсир кўрсатишда давом этмоқда.\nЮртдошларимизнинг дин ҳақида хабардорлигини ошириш манбаи сифатида ОАВ — телевидение, радио ва матбуотнинг таъсири салмоқли бўлиб қолмоқда. Респондентларнинг 85,5 фоиздан ортиғи телевидениенинг бу борадаги ижобий ролини қайд қилди. 55,2 фоизи радиоканалларга, 64,1 фоизи эса даврий босма нашрларга нисбатан ана шундай фикрдадир.\nУмуман олганда, аҳолининг мусулмон қисми мамлакатдаги бошқа конфессиялар (насронийлик, яҳудийлик, буддавийлик) вакилларига нисбатан бағрикенг муносабатда бўлади. Сўров қатнашчиларининг 12,6 фоизи “мусулмон оламида радикал кайфиятдаги кучлар мавжуд ва бу кўпчиликни ташвишлантиради ҳамда ислом динининг мавқеига салбий таъсир кўрсатади”, деб билади. Сўралганларнинг 69 фоизи “диний экстремизм ва терроризм Марказий Осиё минтақаси мамлакатлари, жумладан, Ўзбекистон учун энг жиддий муаммо ҳисобланади”, деб билади.\nРеспондентларнинг фикрича, бузғунчилик мазмунидаги интернет манбаларининг салбий таъсири, шунингдек, ишсизлик ва моддий қийинчиликлар ёшларнинг диний-экстремистик оқимлар таъсири остига тушиб қолишига сабаб бўлиши мумкин. Улар, ўз навбатида, бузғунчи диний унсурларни бартараф қилиш бўйича фикр-мулоҳазаларини баён этди. Хусусан, оилавий тарбия, айниқса, таълим муассасаларида ёш авлоднинг маънавий-ахлоқий ва ватанпарварлик тарбиясини мақсадли равишда олиб бориш (62,3 фоиз), маҳалла тузилмалари ишининг самарадорлигини узлуксиз ошириш (33,4 фоиз), ёшларнинг дам олишлари учун шарт-шароитлар яратиш (40,6 фоиз)ни зарур деб ҳисоблайдилар.\nБундан ташқари, билим олиш ва янгиликлардан хабардор бўлишнинг манбаи сифатида Ўзбекистон оммавий ахборот воситаларининг ролини кучайтириш (24 фоиз), аҳолининг моддий фаровонлигини тизимли равишда юксалтириш (29 фоиз), “жамиятдаги ўткир муаммоларни очиқ кўтариб этиш ва ошкор қилиш, уларни ҳал қилиш йўлларини излаб топиш” (6 фоиз)ни таклиф қиладилар.\nХулоса ўрнида айтганда, аҳолининг дин бўйича билимлари даражаси долзарб. Ишончимиз комилки, бу йўналишда қилиниши зарур бўлган ишлар изчил давом эттирилади.\nфикрини ўрганиш маркази материаллари асосида\nМазкур рукндаги бошқа мақолалар: « Ширин сўз шифоси\tАкадемик Азизхон Қаюмов вафот этди »


ЎзА - Эҳтиёт бўлинг, Тошкентда бир дақиқа тўхташ ярим миллион сўм\n03.08.2018 16:21 Чоп этиш версияси\nКўпгина давлатларда “ақлли” шаҳарларни яратиш масаласи кўндаланг турганда, биз мегаполисга айлантиришни кўзлаган Тошкент шаҳрида ҳамон оддийгина машиналар учун тураргоҳ масаласини ҳал эта олмаяпмиз.\nШаҳарларда автомобиллар учун тўхташ, яъни “паркинг” масаласи ривожланган ва ривожланаётган давлатларда ҳам бирдек муаммо саналади. Бутун дунё бўйича – 6 қитъада ва 30 дан ортиқ давлатларда ҳайдовчилар вақтинчалик тўхташ учун жой қидиришни энг асаббузар иш деб билишади.\n“IBM Global Parking Survey” корпарацияси йигирмата Европа давлатлари аҳолиси ўртасида (10 минг киши қатнашган) сўровнома ўтказган. Унда ҳар 10 кишидан 6 нафари автомобилни қолдириш учун жой излашни тушкунликка олиб келувчи вазиятлардан деб ҳисоблаган. Шунингдек паркинг муаммоси шаҳарда бизнес ривожланиши учун халақит берувчи омиллардан бири сифатида кўрилади. Марказий йўлларда тирбандлик ҳосил бўлишининг 30 фоизи ҳайдовчиларнинг тўхташ учун жой излашлари туфайли келиб чиқади.\nТошкентда ҳозирда айрим тўйхона ва тамаддихоналар паркингни ҳисобга олган ҳолда қурилиш қилмоқда. Йирик супермаркетларда ҳам албатта, автотураргоҳ инобатга олинган. Лекин шаҳарнинг аксар қисмларида ҳозирда фақатгина “тўхташ мумкин эмас”, белгиларини кўриш мумкин. Буни автомобилларни шаҳардаги транспорт оқимига халақит қилмаслик учун кўрилган чора, дейиш мумкин. Бугунга келиб Тошкент шаҳрининг ўзида 450 мингдан ортиқ транспорт воситалари ҳаракатланмоқда. Шаҳар марказлари доим автомобиллар билан гавжум. Бироқ автотураргоҳ у ёқда турсин, марказларда тўхташ мумкин бўлган жойнинг ўзи топилмайди.\nТошкентнинг Хадра майдонидан Ўрда анҳорига қараб “Навоий” кўчаси бўйлаб юраркансиз, автомобилни четда тўхтатишнинг иложи йўқ. Чунки кўча бўйларида “тўхташ мумкин эмас” (3.27) белгилари кетма-кет жойлаштирилган.\nШундай экан, (3.27) белгиларини камайтиришнинг имкони йўқми? Навоий хиёбони Тошкент марказининг асосий кўчаларидан бўлиб, доим машиналар билан гавжум. Қоидани бузиб тўхтаб турган машиналар ҳам “тахланиб” ётибди. Лекин кимнинг бугун омади чопмаган бўлса, унга бу тўхташ 530 минг сўмга тушади. Шаҳар марказида бу каби белгилар қўйилган кўчалар анчагина. “Ўзбекистон”, “Буюк Турон”, “И.Каримов” кўчаларига ишингиз тушса, пиёда йўлга отланаверинг. Тошкент сизни севади, лекин сизга қулайлик яратиб беролмайди. Тўхташ учун шароит яратиш керак ёки белгини ўзгартириш лозим. Акс ҳолда, (3.27) белгили йўллар одамлар учун муаммоли, ЙПХ ходимлари учун эса “даромадли” кўчалигича қолаверади. Йилдан-йилга машиналарнинг кўпайиб боришини ҳисобга олсак, бугун 450 мингта бўлган транспорт воситалари миллионга чиққанда, тураргоҳлар муаммоси янаям долзарблашади.


Ўзбекистон ҳукумати уй-жой фондини хусусийлаштириш тартибига тузатиш киритди\n15:51 / 20.06.2016\nЎзбекистон Вазирлар Маҳкамасининг қарори билан давлат уй-жой фондини хусусийлаштириш тартибига ўзгартиш ва қўшимчалар киритилди. Шу ҳақдаги ҳужжат матни lex.uz сайтида эълон қилинган.\nҲужжатда, Ўзбекистон Республикаси давлат уй-жой фондини хусусийлаштиришга оид янги қоидалар, давлат ёки жамоат эҳтиёжлари учун бузилаётган уй, хонадон ёки уларнинг бир қисми учун берилаётган давлат уй-жой фондидан берилаётган кўчмас мулкка нисбатан жорий этилмаслиги қайд этиб қўйилган.\nБундан ташқари, жойлардаги давлат органлари, корхона, идора ва ташкилотларга тегишли хусусийлаштирилаётган уй-жой фондини рўйхатдан ўтказиш тартибига ойдинлик киритилган. Фуқаро, хусусийлаштириш қарори чиққанидан 5 иш куни мобайнида, Давлат рақобат қўмитасининг ҳудудий органи (Тошкент шаҳрида – «Тошкент шаҳри уй-жойлари ҳақида маълумотлар ва давлат ордерлари бериш Маркази»)га талаб қилинган ҳужжатлар тўпламини топширади.\nМасъул идора эса, ушбу ҳужжатлар асосида, 15 иш куни ичида давлат ордерини рўйхатдан ўтказиб, уни ариза эгасига беради.\nОрдер бериш ва уни рўйхатдан ўтказиш учун энг кам ойлик иш ҳақининг 2 баравари миқдорида давлат божи ундирилади. Йўқотилган ёки яроқсиз ҳолга келган ордер ўрнига энг кам ойлик иш ҳақининг бир баравари эвазига нусхаси берилади.\nШу билан бирга, хусусийлаштирилган уй ёки хонадон соҳибини, мазкур мол-мулкка эгалик ҳуқуқидан маҳрум этиш ёхуд янги шахсга қайта расмийлаштириш учун, мазкур кўчмас мулкни хусусийлаштиришга розилик берган шахслар ҳақида маълумотнома ҳам тақдим этиш лозим бўлади. Уни масъул давлат органи энг кам ойлик иш ҳақининг ярим баравари миқдоридаги тўлов эвазига тақдим этади.


Аҳмад Аъзам. Гул кўтариб кетаётган эркак (новелла) | www.ziyouz.uz\nБош саҳифа Ўзбек насри онлайн антологиясиАҳмад Аъзам (1949-2014)Аҳмад Аъзам. Гул кўтариб кетаётган эркак (новелла)\nЛекин бу каттакон ва кўркам гулдаста биринчи қарашдаёқ уни сотиб олган одамнинг сахийлигини кўрсатар эди. Гулдастага қараган одам беихтиёр уни сотиб олган одамга ҳам қараб, “Қара, дунёда шунақа гулдасталарни қиммат демай сотиб оладиган сахийлар ҳам бор-да, а, менда шунақа имконият йўқ-да, а,” деган хаёлга борар эди.\nГулдаста яна нимаси биландир ўзини сотиб олган одамга диққатни тортарди, негадир гулдаста эркакка эмас, балки эркак гулдастага ярашмаётгандек кўринар эди. Ҳа, шунақа, тикилиб, разм солиб қарасангиз, гулдаста эркакни ёшидан улуғроқ кўрсатарди, бошқа пайтлари, масалан, каттакон китоб кўтариб кетаётган бўлсангиз, бу китоб сизнинг ёшингизни улуғ кўрсатса, нур устига аъло нур, лекин ҳозир шундоқ гавжум серҳаракат кўчада эркак куппа-кундуз куни гулдаста кўтариб эмас, балки чиройли, чиройи энди очилган би, бокира сулув қизнинг белидан тутамлаб кетаётганга ўхшар эди. “Эй, оғайни, катта кўчада, ошим ҳалол деб, бу нима юриш!?”, дегинг келади-ю, гулдастага қараб… Гулдаста ҳам анойи эмас, ҳашаматли, қандайдир барқ урган, яшнаб турган чиройли, ўзини кўтариб кетаётган эркакни камситиб борарди: гўё шунақа гулдаста кўтариб юриш учун одамнинг нимасидир ҳамманикидан ортиқча, нимасидир ҳамманикидан кам бўлиши керакдек…\nДейлик, гулдастани эркак онасига атаб олган. Дейлик, бугун онасининг ҳаётида қувончли бир кун. Аммо эркак бундай қиммат гулдаста билан онасини қувонтирармикан? Билмадик-да. Оналар, шу жумладан мазкур эркакнинг онаси ҳам бозорни, нарх-навони, фарзандларининг чўнтагини яхши билади, туғилган куни тугул, ундан каттароқ ҳодиса бўлса ҳам, масалан, боя китобни гапирганимиз учун айтяпман — ўғли академикликка сайланса ҳам, бунақа қиммат совғадан — исрофдан кўнгиллари оғрийди. Эркак шу гулдастани “Она, мана, шу гулдастани фалон муносабат билан сизга олиб келдим”, деб тақдим қилса, она: “Бунинг ўрнига ўзингга бир нарса олсанг бўлмайдими, шунча ёшга кирдинг, қачон болалигинг қолади”, деб койиши турган гап. Агар эркак бирон-бир сабаб билан онасини йўқламоқчи бўлса, албатта биз совғага муҳтожлиги йўқ, топгани ўзига ҳам, болаларига ҳам етиб, яна ортиб қоладиган оналарни назарда тутмаяпмиз, совғадан кўнгли кўтариладиган волидасига бир жуфт калиш ё маҳсими, иккаласини ҳамми, одмигина кийимликми, арзонбаҳо рўмолми олар, онаси буни кўриб чин дилдан кўзига ёш олар, ўғлини қийнаб қўймаганидан қувонар эди.\nАслини олганда-ку, оналарга энг яхши совға — уларни ҳеч бир сабабсиз, ҳеч қандай мақсадсиз, касал бўлиши ё қувончли кунини кутиб ўтирмай, ё уларнинг ташвиши ё ўзингизнинг ташвишингизни ўйламай, шунчаки, тўппа-тўғри йўқлаб бориш. Сиз уйни укангизга қолдириб, янги ҳовли солиб чиқиб кетган бўлсангиз, агар манови гул кўтариб кетаётган эркакнинг ёшида бўлсангиз, унда хотинингиз, уч-тўрт болангиз билан турасиз, укангизнинг эшигини ланг очиб: “Она! (“Ойи!”, “Бийи!”, “Ая!”, “Эна!”, “Опа!”, “Буви!”, «Анна!, «Ача!» — фарқи йўқ!) Ҳў, уйдамисиз? Сизни бир кўргим келди-да! Йўқ, хавотир олманг, тинчлик, айтяпман-ку, бир кўргим келди!”, десангиз, бас, онангизга бундан катта мартаба йўқ. Агар бунга қўшимча қилиб яна: «Невараларингиз, келинингиз ҳам сизни жуда соғинибди-да, бир кў…иб келмайсизми деб бошни қотирворишди!”, десангиз, онангиз қувонганидан\nДейлик, эркак гулдастани отасига атаган. Лекин… оталарга болалар ҳеч вақт гул совға қилармикан? Сиз отангизга гул берганмисиз? Билмадигу, лекин отага гул бериш эриш туюладиганга ўхшайди. Чунки, ҳар қалай, ҳалиги, ишқилиб, гул онангиз билан отангиз ўртасидаги, айтганимиздек, сизнинг дунёга келишингизга тааллуқли муносабатларга дахли бор. Яна ҳам ким билади, отасига ҳазиллашадиганлар ҳам топилса керак. Билмадик, билолмадик, бизнинг оталаримиз райҳон ҳидлаганига думоғи чоғ бўлиб юрадиган одамлар эди, гулни боғи билан ўриб келарди. Ҳар қалай, ота дегани гулдан жуда баланд турадими, ишқилиб, биз бирорта ёши улуғ эркакнинг отасига атоқлаб гул тақдим қилганини билмаймиз. Аёлларнинг йўли бошқа, кейин… охирги пайтлари янги одатлар ҳам келиб чиқяпти, яна ҳам билмадик.\nЭркак гулдастани хотинига олганмикан? Йўқ, ундай эмас — хотинига атаб гул кўтариб кетаётган эркак яшнаб, ёшариб кетади. Агар у гулдастани хотинига деб олганда одамлар унга ажабсиниб эмас, ҳавас билан қарар эди. Бундай каттакон ва кўркам гулдастани хотинига совға қиладиган киши ҳали ҳаваси ўлмаган, бахтиёр бўлур эди ва кейин, гулдастани ўзи олмас, бўй етаёзган ўғли ё қизига олдиртирар, ўғли ё қизининг қўлига бир даста пул бериб: “Ма, бозордаги энг чиройли, энг катта гулдастани ол, ҳаммамизнинг номимиздан онангга совға қиламиз. Бунақа ишларни ўрганиб қўйгин”, деб валломатлик қилган бўлур эди.\nБу эркакнинг гулдастасидан кўриниб турибдики, ҳали у бунақа бахтиёр эмас, шу хариди билан бахтини топмоқчи. Шу гулдаста унинг бахтини ё бу ёқли, ё у ёқли қиладигандек… Йўқ, биз билағонлик қилаётганимиз йўқ, эркакнинг гулдастани тутиши шунақа. Кейин, эркак гулдастани кимга олиб кетаётганини билдирмоқчи эмас, лекин гулдаста уни фош қилиб гуллаб кетяпти.\nБалки гулдаста эркакнинг маҳбубасини қувонтирар. Балки ўша маҳбуба, агар у чиндан ҳам бор бўлса, эркакнинг атоқлаб гулдаста олиб келишини олдиндан билиб, интизор кутаётгандир, ёки… ҳафсаласи пир ўтиргандир. Ҳар қалай, муҳаббат учун гулдан бошқа нарсалар ҳам керак-ку.\n← Аввалги Аввалги Аҳмад Аъзам. Кетган биров эди (новелла)\nКейинги → Кейинги: Аҳмад Аъзам. Нима қилиб қўйган эканман? (новелла)


06.09.2019 17:27 0 3216\n2019 йилнинг 4 сентябрида бутун Ўзбекистон бўйлаб янги ўқув йили бошланди. Ушбу кун Тошкент шаҳридаги Муҳаммад ал-Хоразмий номидаги ахборот технологиялари университетида ўзгача эслаб қолинадиган бўлди.\nШу куни университет биносидаги йўлакларда канцелярия буюмлари билан савдо қилишдан четлатилган хусусий тадбиркор А.Абдувахидов оила аъзолари билан бирга «намойиш»га чиқди.\nМаълум бўлишича, 2018 йил давомида А.Абдувахидовга университет йўлакларида савдо қилиш учун рухсат берилган ва шартнома имзоланган. Тадбиркор учта жойда савдо олиб борган. «Xabar.uz» ихтиёрида савдо қилинган жойлар тасвири мавжуд ва яқин вақтлар ичида ўқувчилар ихтиёрига ҳавола этилади.\nМатбуот анжуманида ИИВ Юнусобод тумани ИИБдан Сарвар Жўраев ва Абдулатиф Абдуаҳатов, ёнғин хавфсизлиги бошқармасидан Муроджон Убайдуллаев, Давлат солиқ инспекциясидан Камолиддин Йўлдошев ҳамда университет ректори Тўлқин Тешабоев иштирок этмоқда.\n— Ижтимоий тармоқларда салбий фикрлар юзага келмаслиги учун вазиятга ойдинлик киритишга қарор қилдик. Бўлиб ўтган ҳолат бўйича исталган саволга жавоб беришга тайёрмиз, — деди ТАТУ ректори Тўлқин Тешабоев.\nМатбуот анжумани давом этмоқда.\nХориж 10/08, 15:00\nХориж 10/08, 08:43\nБеларусда сайловдан сўнг катта намойишлар бошланди (видео)


Республика бўйлаб карантин эълон қилинганидан сўнг бироз муддат уйимда – Самарқанд вилояти, Қўшработ туманида бўлдим. Бир нечта қишлоқларда муҳтож аёллар билан гаплашдим. Уларнинг ўй-кечинмалари, ҳаётдаги мақсадлари, кўраётган қийинчиликлари ҳақида кўп маълумотга эга бўлдим ва хулосаларимни сиз билан ўртоқлашишга қарор қилдим. Ўтган сафарги мақоладан кейин қатор ижобий фикрлар олдик ва шундай тақдирларни яна олиб чиқишга қарор қилдик.\nГулсара Баҳромова Қўшработ туманидаги қишлоқлардан бирида истиқомат қилади. 3 ўғли, 1 нафар қизи бор. Турмуш ўртоғи вафот этганидан сўнг рўзғор ташвиши, фарзандлар тарбияси ёлғиз аёлнинг зиммасида қолиб кетди. Келинг, унинг ҳикоясига қулоқ тутамиз.\n«Қора меҳнат билан бола боқдим»\n«Турмуш ўртоғидан айрилиш оғриғини фақат шу ҳолатга тушганларгина англаб етолади. Ўша пайти нималарни ҳис қилганимни айтиб берганим билан буни тўлиқ ҳис қилолмайсиз. 12 йилдан бери юрак тубидаги оғир юк билан яшаб юрибман. Жудоликдан кейин болаларимни қандай катта қилиб оламан, деган ўй хаёлимни бутунлай банд қилиб қўйди. Нафақа олардим ва табиийки 4 фарзандимга бу етмасди. Улар улғайгунича одамларнинг даласида ишладим, хашак, буғдой, нўхат, беда ўриб берардим. Қора меҳнатда қийналиб бўлса-да, ўз кучим билан болаларимни оёққа турғизишга ҳаракат қилдим. Атрофдагилардан ёрдам кутмасликка уриндим. Яқинларимнинг ҳам ўз ташвиши бор, юк бўлишни истамасдим. Ҳозир 3 ўғлимнинг қўлидан иш келадиган бўлган. Менга ишламанг, ўзимиз пул топиб келамиз, дейишади».\n«Қўшнилар навбати билан овқат чиқаришарди...»\n«Умрим шу қишлоқда ўтяпти. Ўтган давр билан ҳозиргисини солиштираман. Айниқса, ҳозиргидек қийин вазиятларда одамларнинг бир-бирига бўлган муносабатини солиштириб хулоса чиқариб олсангиз бўлади. Қишлоқ одамлари олдингиларига қараганда анча меҳрсиз бўлиб қолишган. Қизлик давримни эслайман: қўни-қўшничилик оқибатлари кучли эди. Уйда бирон тансиқ таом қилинса, қўшнига улашардик. Бетоб бўлганда, хабар олардик. Онам жигар циррози, отам эса саратон билан касалланиб вафот этишди. Касал бўлган вақтларида қўшнилар навбатма-навбат ҳар куни иссиқ овқат чиқариб туришарди. Ҳозир ўша пайтларни гапириб берсам, ҳайрон қолишади. Биз учун булар табиий ҳодиса эди. Болалигимиздан қўни-қўшничилик оқибати кучли бўлиши кераклиги уқтиришган. Ҳозир пул топиш дардида бўлиб, яқинлар ҳолидан хабар олмай қўйгандирмиз. Телефон орқали ҳам ҳол-аҳвол сўраб қўяверадиган бўлганмиз».\n«Карантин бошқалар каби бизга ҳам ўз таъсирини ўтказди»\n«Карантин бошлангач, бошқалар каби бизда ҳам қийинчиликлар бўлди. 2 ўғлим шаҳарда турли жойларда ишлаб пул топишарди. Шу орқали рўзғоримизни амаллаб турардик. Вазият ёмонлашгач, улар ҳам қайтиб келишди. Асосий даромадимиздан айрилгач, фарзандларимга бериладиган нафақа билан кун кўрдик. Устига-устак, бозорда нарх-наво ошиб кетган. Айниқса ун нархи ошиб кетганлиги аҳволимизни оғирлаштириб қўйди. Бир қопини 120-130 минг сўмга сотиб олардик, кейин 230 минг сўмгача чиқди.\nИкки фарзандимга оладиган 400 минг сўм пулни ҳам озиқ-овқатга ишлатдик. Томорқага сабзавотлар эккандим, ҳаво ёмон келди, бу йил ҳосил унчалик кўп бўлмаслиги аниқ. Одамларнинг боғ ишлари кўпайганидан кейин ахволимиз бироз ўнглангандек бўлди. Ўғлим қишлоқдошларимизнинг боғ ишларига қарашди. Бу мавсумий иш. Иш кўпайган пайти ойига 400-500 минг сўм даромад келади».\n«Бошқалардан ёрдам сўраш энг охирги чорам бўлган»\n«Шу йилнинг март ойи охирларида пешин вақти одатдагидек тандирда нон ёпаётган эдим. Қизимни қўшниникига овқат олиб бориши учун жўнатдим. Бир пайт ит ҳургани-ю, қизимнинг бақирган овози кела бошлади. Ўша ерга қандай тезлик билан бориб қолганимни эслолмайман. Не кўз билан кўрайки, қўшнининг ити қизимни талаб ташлабди. Кийими йиртилган, танасининг кўп жойлари яраланиб, бир аҳволга келиб қолганди. Ҳаммаси бир зумда бўлиб кетди. Нима бўлганини ҳам англолмай қолдим. Зудлик билан тез ёрдам чақирдик. Қизимни олиб тез ёрдам машинасида туман тиббиёт бирлашмасига бордим.\nҚўлимда пулим йўқ эди. Шифохонага борсам, ҳамширалар тиббий ниқобни тақиб олишимни сўрашди. Менда ниқоб йўқ эди. Янгисини сотиб олишгаям пулим қолмаганди. Бир тарафда қизимнинг ахволи, бир тарафдан эса муҳтожлик: мени икки томондан сиқиб келарди. Нима қилишни билмасдим. Кейин туман марказида яшайдиган синглимдан қарз олишга мажбур бўлдим. Синглимнинг ҳам оиласи бор. Пулни тезроқ қайтаришим керак, деб туман ҳокимиятига бир марталик моддий ёрдам сўраб бордим. Ҳокимиятдагилар моддий ёрдам беролмасликларини, фақат озиқ-овқат маҳсулотлари тарқатилишини айтишди.\nСўнг хайрия учун маҳсулот тарқатиладиган омборхонага боришимни айтишди. Ўша ердаги масъул ходима «Сизнинг фарзандларингиз вояга етиб қолган, сизни кам таъминланган оилалар рўйхатидан чиқардик. Шундаям бу ерга келибсиз. Ҳокимиятдан сизга ер ажратилган. У ерга экин-текин қилсангиз бўлади. Нима бўлса, бу ерга келаверманг. Майли, мана бу озиқ-овқатлар қутисини олинг-да, кетинг», дейишди.\nОчиғини айтганда, ер олганим билан қудуқ қаздиришга шароит қилолмадик. Деҳқон хўжалиги таркибида бошқа қишлоқдошларга ҳам ер берилганди. Уларнинг қудуғидан фойдаланиб турдик. Ўзингники бўлмагандан кейин ҳар доим ишлатолмайсан. Шунча экин-текин қилсангиз-у, сув бўлмаса, нима қиласиз?\nМақсадим фақат қизимни соғлиғини тиклаш учун моддий ёрдам олиш эди. Уларга буни тушунтиролмадим. Оч қолиб кетсам ҳам, кимдандир ёрдам сўраб боргим келмасди. Қизимнинг бетоблиги шундай йўл тутишимга сабаб бўлди. Шундай қилиб, озиқ-овқат қутисини олиб қайтавердим (олмоқчи эмасдим, лекин уйимизда егулик қолмаганди). Аламим келганидан йиғлаб чиқиб кетдим ўша ердан. Мажбур бўлмаганимда оч қолсам ҳам ҳокимиятга ёрдам сўраб бормасдим. Шу пайтгача ҳокимиятга ёрдам сўраб бормагандим. Бу боришим биринчи ва охиргиси бўлсин, дейман».\nБевага мингта кўз қарайди...\nТурмуш ўртоғимдан ажралгач, иккинчи турмуш қуриш ҳақида ҳечам ўйлаб кўрмаганман. Ўшанда фикр-у хаёлим фарзандларимни ҳеч нарсага зориқтирмай вояга етказиш бўлган. Ўрнимда бошқа аёл бўлса ҳам шундай қиларди. Иккинчи турмуш бизларга тўғри келмайди. Шу сабабли бундай фикрларга ўрин қолдирмаганман. Ёлғиз ва эрли аёл ўртасида фарқ жуда катта бўларкан. Турмуш ўртоғи ёнида бўлган аёл кўнгли тўқ юради. Бева қолган аёл эса ҳар қадамини етти ўлчаб босиши керак. Тўй-ҳашамларга ҳам унча боравермайман. Одамлар ҳар бир хатти-ҳаракатимдан бошқача маъно излашлари мумкин, деган хавотир уйғонади хаёлимда».\n«Фарзандларимга қарасам, кўзларида мунгни кўраман»\nОилада отанинг ўрни барибир бошқача. Ўғилларим, қизим бошқа тенгдошлари каби беташвиш ўйнаб кулганларини унча эслолмайман. Кўзларига қарасам, бошқача бўлиб кетаман. Дард бор, лекин менга кўрсатишмайди. Уйда ейишга ҳеч нарсамиз қолмаган пайтлар кўп бўлган. Шунда болаларим кўзига қаролмасдим. Улар ҳам мени ноқулай аҳволга солиб қўймасликка ҳаракат қилишарди. Карантин пайти, айниқса, жуда ноқулай аҳволга тушиб қолдик. Вояга етган болаларим бўла туриб қўшнилардан нон сўраб туришгаям уяларкансиз. Сўнг 3 кун нонсиз ўтиришга мажбур бўлиб қолдик.\nШу 3 кун менга кўп нарсаларни ўргатди. Болаларим учун ҳам кучли бўлишим керак. Ўғилларим ўз йўлини топиб кетишар, қизимни эса иложи борича ўқитишга ҳаракат қиламан. Қиз бола касб-ҳунарли бўлгани яхши экан, ҳеч кимга зориқмайди. Келажакда фарзандлари учун ҳам яхши. Ниятларим кўп. Фарзандларим ҳозирги қийинчилик кунларини ортда қолдиришлари учун ҳам бугундан ҳаракат қилишим керак. Энг катта орзуйим – фарзандларим бахт-у камолини кўриш. Яна нимаям керак биз аёлларга...


«Музейлар ҳафталиги» доирасида Ўзбекистон музейлари меҳмонларга бепул хизмат кўрсатади\n16:11 / 03.09.2015\nМаданият ва спорт ишлари вазирлиги томонидан Ўзбекистон давлат санъат музейида «Бетакроримсан, ягонасан она Ватаним – Ўзбекистоним!» шиори остида 2-8 сентябрь кунлари ўтказиладиган «Музейлар ҳафталиги»нинг тантанали очилиши маросими бўлди. Бу ҳақда вазирлик расмий сайти хабар берган.\nЎзбекистон Республикаси Вазирлар Маҳкамасининг 2014 йил 11 июлда «Давлат музейларининг болалар ва уларнинг ота-оналарига очиқлигини таъминлаш чора-тадбирлари тўғрисида»ги 189-cонли қарори билан Ўзбекистондаги идоравий бўйсунишидан қатъий назар барча давлат музейларининг болалар ва уларнинг ота-оналарига очиқлигини таъминлаш мақсадида давлат музейларига 18 ёшгача бўлган болаларга ҳафтанинг ҳар сешанба ва жума кунлари, барча аҳолига ҳар йили 2—8 сентябрь кунлари ўтказиладиган «Музейлар ҳафталиги» доирасида бепул кириш тартиби жорий этилди.\n«Музейлар ҳафталиги» давомида республикадаги 41 та музейда жами 190 дан ортиқ маданий-маърифий тадбирлар, «Маҳорат дарслари», викториналар, учрашувлар ҳамда мусиқий дастурлар ўтказилиши режалаштирилган.\nСайёҳларнинг ташрифи ортганлиги муносабати билан ёзги-кузги мавсумда республикадаги барча музейларнинг иш вақти 18.00 дан 21.00 га қадар узайтирилган. Айнан «Музейлар ҳафталиги» тадбирлари доирасида ҳам музейлар кеч соат 21.00 га қадар аҳолига бепул хизмат кўрсатади.\nБундан олдинроқ, ҳафталик доирасида ташриф буюриш мумкин бўлган музейлар номи келтирилганди.


Озғин шаҳзода | www.ziyouz.uz\nБош саҳифа ҲикматномаИбратли ҳикоятларОзғин шаҳзода\nОзғин, кўримсизгина бир шаҳзода бор эди. Бунинг устига инилари узун бўйли ва хушсуратли гўзал юзли эдилар. Кунлардан бир кун, ҳаммаси ичида подшоҳ отаси уни энг паст ва хор кўришини пайқаб қолди. Шаҳзода отасини кўргач, не хаёлга боришини фаҳмлаб шундай деди:\n–Ота, деди. – Узун бўйли ва хушсурат бир жоҳилдан, озғин ва кўримсиз бўлса ҳам ақлли инсон яхшироқдир. Баланд бўйли ва гулбадан нарсанинг ҳар доим ҳаммадан устун бўлиши мумкин эмас. Илми кучли бир заифнинг, семиз аҳмоққа қараб: “Араби от заиф бўлса ҳам, шу ҳолатида эгари юкланган эшакдан афзалдир”, – деганини эшитмаганмидиз?\nОтаси кулди, давлат арбоблари ҳам унинг сўзларини маъқул топишди. Фақатгина инилари бу гапдан қаттиқ норози бўлиб, ичларида хафа бўлишди. Орадан кўп ўтмай, подшоҳга қарши четдан душман бош кўтарди. Душман қаттиқ туриб олди, охирида икки томон қўшини уруш майдонида тўқнаш келди. Подшоҳ, озғин шаҳзода ва унинг инилари ҳам уруш майдонида туришарди. Жанг бошланганида, душманга қарши чиқиб отини шоҳнинг олдида қолдирган озғин шаҳзода бўлди. У султонга қараб шундай деди:\n–Мана энди менинг кимлигимни кўрасиз! Тупроқ ва қон ичра бир бош кўрсангиз ўша мен бўламан! Зеро, жанггоҳда урушган ўз қони ила, ундан қочган қўшинининг қони ила ўйнайди.\nБу сўзларни айтар айтмас душман аскарларига ҳужум қилибди. Ва душманнинг энг илғор аскарларидан бир қанчасини ер билан яксон қилди. Орада отаси ҳузурига келди. Салом бериб шундай деди:\n–Эй, мени ҳақир ва нимжон деб билган ота, бўйи бастни фазилат санаманг! Жанггоҳда боқувдаги ҳўкиз эмас, ингичка белли от ишга ярайди.\nБуларни айтиб яна жангга кириб кетди. Душман қўшини бир неча марта кўп эди. Подшоҳ қўшини кам бўлиб, жангчилар қоча бошлади. Шунда озғин шаҳзода аскарларига қараб:\n–Эй, йигитлар, ғайрат қилинглар!!! Аёлларга ўхшаб қочманглар, – дея ҳайқирди.\nШаҳзоданинг гапларини эшитиб, суворийларнинг жасорати ортди ва ҳамма биргаликда бошқатдан ҳужумга ўтди. Ниҳоят, душманга ғолиб келдилар. Воқеаларни бир четда туриб кузатган подшоҳ, озғин шаҳзоданинг мардлиги қаршисида лол қолди. Дарҳақиқат, унинг бошқалардан кўра кўпроқ фойдаси теккан эди. Уруш тугаши билан подшоҳ озғин шаҳзодани бағрига босиб, юз-кўзларидан ўпди. Шундан сўнг унга бўлган ишончи ва ҳурмати ошди. Шаҳзодани ўзига валиаҳд этиб тайинлади.\nАммо инилари шаҳзодага ҳасад қилишди. У ҳақида ёмон фикрларга бориб, бир фитна ўйлашди. Шаҳзоданинг овқатига заҳар қўшилди. Синглиси бу ишдан хабар топиб, сирдан валиаҳдни огоҳ этди. Шаҳзода вазиятни ўрганмагунича овқатга қўл урмади.\nБўлиб ўтган воқеалардан хабар топган подшоҳ зудлик билан валиаҳд шаҳзоданинг иниларини чақиртирди. Фитна қўзғаганлари сабаб уларни жазога буюрди. Аммо озғин шаҳзода ҳиммат кўрсатиб, шоҳдан уларнинг гуноҳини сўраб олди. Подшоҳ чиқаверишида, мамлакатнинг энг олис гўшаларидан уларга ҳисса ажратди ва ҳаммасини ўша ерларга юборди. Шу тариқа, норозиликларга барҳам берилиб, англашилмовчиликларга ўрин қолмади.\nҲар нарсанинг ташқи кўриниши билан бирга ички кўриниши ҳам бордир.\nБир нарсанинг зоҳири гўзал, ботини хунук; ёки зоҳири хунук, ботини гўзал бўлур. Бунда зоҳирга қараб ҳукм чиқармоқ инсонни алдайди.\n← Аввалги Аввалги Подшоҳ билан асир\nКейинги → Кейинги: Қўш фалокат


Европа Иттифоқи Украина билан виза тартибининг бекор қилинишининг охирги шартини айтиб ўтди\n23:25 / 07.09.2015\nУкраина билан Европа Иттифоқи ўртасида визасиз тартиб Украинада антикоррупцион сиёсатнинг самарали дастури амалга оширилгандан кейин киритилади. Бу ҳақда ЕИнинг Украинадаги ваколатхонаси вакили Ян Томбинский маълум қилди, деб хабар бермоқда MigNews нашри.\n“Биз Европа Иттифоқига аъзо давлатлар, Украинада адлия ва ҳуқуқни ҳимоя қилиш тармоғини қайта шакллантиришга ёрдам бераётган Европа миссияси ҳамда бизга антикоррупцион сиёсатнининг барча зарур жиҳатларини яратишда кўмаклашаётган Европа кенгаши билан бирга ишламоқдамиз. Чунки улар ҳам Украина ва Европа давлатлари ўртасидаги визасиз тартиб имкониятларини яратиш учун бизга зарур ва уни ёдда тутиш керак”, деб Томбинскийнинг сўзларини келтирмоқда нашр.\nКиев 2016 йил бошида ЕИ билан визасиз тартиб ўрнатилишига умид билдирмоқда, бироқ бундан аввал у Европанинг бир қатор шартларини бажариши керак.\nАввалроқ Европа Украинага чегараларда паспорт назорати тизимини такомиллаштириш ва биометрик ID-карт кўринишидаги Европа намунасидаги ички паспортларни киритиш талабларини қўйди. Украина ҳали бундай ҳужжатларни беришни бошламади.


Сарлавҳани кўриб, ҳайрон қолгандирсиз? Ҳа, бу ҳақиқат, аччиқ ҳақиқат. Аммо мен ҳозир дарди ҳол қилиб, кундошиму эримга тош ёғдирмоқчимасман. Батафсил... Янги шарх қўшиш ЧИҚҚАН ҚИЗ ЧИҒИРИҚДАН НАРИ…МИ?\nТурмушга узатилган қиз ҳақида сўз кетса, ҳар қандай одам тўқсон тўққиз хил ҳаётий воқеани мисол келтириши аниқ. Зеро, бу борада ҳар кимнинг ўз айтадиган сўзи, фикри ва ҳақиқатлари бор...\nБатафсил... Янги шарх қўшиш «SMS» САБАБ ЭРИМ БОЛАСИНИ ТАН ОЛМАЯПТИ...»\n— Турмуш ўртоғим билан совчилар орқали танишиб, бир-биримизга меҳр қўйиб оила қурдик. Тўйдан икки ой ўтиб, тирикчилик ташвишида эрим чет элга кетди. Батафсил... Янги шарх қўшиш «ҚУДАМ ҚИЗИМНИ КАЛТАКЛАБДИ...»\n— Ўзига тўқ, хонадонимизга муносиб оила фарзандига қизимни узатдим. Мана, тўйлари ўтганига бир йилдан ошди. Батафсил... Янги шарх қўшиш «ҚАЙНОНАМ ЁТОҒИМИЗГА АРАЛАШАВЕРАДИ...»\n– 3 йилдан бери фарзанд кўролмаяпмиз. Эр-хотин биргаликда даволандик, фойдаси бўлмади. Батафсил... Янги шарх қўшиш НОЗИК МУНОСАБАТЛАРДАН РУҲИЙ ЎЗГАРИШЛАРГАЧА...\nМуштарийларнинг таҳририятга йўллаётган ҳеч бир мурожаати эътиборимиздан четда қолишини истамаймиз.\nБатафсил... Янги шарх қўшиш ЁЛҒИЗ ОНАЛАРНИНГ 9 ХАТОСИ\nФарзандни ёлғиз катта қилиш осон эмас. Агар ҳаёт деб аталмиш уммондаги кеманинг ёлғиз капитани бўлсангиз, уни бошқаришда хато қилишга ҳаққингиз йўқ. Батафсил... Янги шарх қўшиш ХОНА ГУЛЛАРИНИНИНГ ЁЗГИ ПАРВАРИШИ\nМасалан, гулларингизнинг гуркираб ўсишини таъминлаш учун энг ёруғ жойни танлаш, ёзда эса жанубга қараган дераза олди гуллар учун ўлим билан баробарлигини унутмаслигингиз лозим. Батафсил... Янги шарх қўшиш «ҲАЁТИМГА ИССИҚ-СОВУҚ АРАЛАШГАН...»\n«Келин бўлиб шу ҳовлига келганимга 3 йил тўлибди. Эр-хотин – орамиздан қил ўтмас дўстмиз.\nБатафсил... Янги шарх қўшиш ТЎЙДАН АВВАЛ ДАВОЛАНИШ КЕРАКМИ?\nҲозирги қизларга ҳайронсан, турмушга чиқмасидан олдин бинойидек юришади-ю, тўйдан кейин гоҳ боши, гоҳ бели оғриб қолади. Батафсил... Янги шарх қўшиш Бошқа мақолала...\n«ДАМ ОЛМОҚЧИМАН, АММО ДАМИМ ИЧИМДА...»\n1234567»сўнгги\tАнонс\tпрофилга кириш\tИсмни ёдга сақлаш


Ҳуснора Шодиева севган йигити борлиги ҳақидаги миш-мишларга аниқлик киритди - ShouBiz.uz\nЯнгиликлар 11:54 | 19.1.22\nҲуснора Шодиева севган йигити борлиги ҳақидаги миш-мишларга аниқлик киритди\nУ бу ҳақда Instagram саҳифасида айтган\nХонанда, актриса, телебошловчи Ҳуснора Шодиева севган йигити борлиги ҳақидаги миш-мишларга аниқлик киритди.\nУ Instagram саҳифасида кузатувчилари билан савол-жавоб ўтказди. Шунда обуначиларидан бири уни бир ой олдин севган йигити билан кўрганини айтган. Бунга жавобан телебошловчи миш-мишлар шундай туғилишини таъкидлаган. Шунингдек, Ҳуснора Шодиева ҳаётида муҳим воқеа содир бўлса буни Instagram саҳифасида баҳам кўришини айтган.\nАввалоқ, Сарвара YouTube’даги «Chotki Tv» лойиҳасига берган интервьюсида севган инсони ҳақида гапириб берганди. Унинг сўзларига кўра, келажакда турмушга чиқади. Хонанда битта инсон билан гаплашаётганини, лекин ҳали аниқ қарорга келмаганини айтганди. Шунингдек, Сарвара яна турмушга чиқса, тўйини кемада қилишни таъкидлади.\nГулнора Каримованинг қизи, блогер Иймона Каримова ҳам илк бор севгилиси билан тушган фотосуратни ижтимоий тармоққа жойлаганди. Обуначилар жуфтликнинг бир-бирига жуда мос эканини таъкидлаган ва уларга бахт тилаб изоҳ қолдирган. Унинг ўзи эса севгилисининг ёқимтой экани ҳақида ёзганди.\nШу билан бирга, aктриса райҳон Асадова Instagram’даги саҳифасида севган йигити ҳақидаги саволга жавоб берганди. У ҳеч қачон йигити бўлмаганини ва бундан кейин ҳам бўлмаслигини айтганди. Актриса вояга етгани, йигити бўлишига кечикканини таъкидлади. Райҳон Асадованинг сўзларига кўра, унга севимли инсон, ишончли елка, ҳақиқий таянч бўла оладиган инсон керак.\nШунингдек, у турмушга чиқишга тайёр эмаслигини, бу масалада яқинлари билан маслаҳатлашишиб иш қилишини маълум қилганди.


Айрим давлат божлари июль ойидан бекор қилинади | insonvaqonun.uz\nБош саҳифа/Ижтимоий сиёсий ҳаёт/Айрим давлат божлари июль ойидан бекор қилинади\nПрезидентнинг 12.06.2018 йилдаги «Фуқаролик ҳолати далолатномаларини қайд этиш тизимини янада такомиллаштириш чора-тадбирлари тўғрисида»ги қарори ЎзАда жойлаштирилган.\nникоҳ шартномасини (ЭКИҲнинг 25%и) ва алимент тўлаш ҳақида келишувни (ЭКИҲнинг 20%и) нотариал тасдиқлаганлик учун;\nсудлар томонидан оталикни тан олиш (белгилаш), боланинг у ёки бу онадан туғилганлиги, шунингдек, туғилган вақти фактларини аниқлаш тўғрисидаги аризаларни кўрганлик учун (ЭКИҲнинг 10%и).\nУчинчидан, келаси йилдан бола туғилганлиги ҳақидаги гувоҳнома қайд этилишида чақалоқларга жисмоний шахснинг шахсий идентификация рақами (ЖШШИР) берила бошлайди.\nЭслатиб ўтамиз, 1.07.2018 йилдан бошлаб ФҲДЁ органлари туман (шаҳар) ҳокимликлари тасарруфига ўтади. Шу муносабат билан ҳужжатда айрим мансабдор шахсларнинг мажбурияти ва жавобгарлиги белгиланди (қуйидаги жадвалга қаранг).


ЎзА - Хориждаги ватандошимиз, ўзбек ёзувчиси Ҳамид Исмоил расмийлар узр сўрашини талаб қилмоқда\n14.03.2019 20:00:41 Чоп этиш версияси\nХориждаги ватандошимиз, ўзбек ёзувчиси Ҳамид Исмоил расмийлар узр сўрашини талаб қилмоқда\nЁзувчига бир қанча саволлар билан мурожаат этганимизда, у бизни кутилмаган жавоби билан ҳайратлантирди. Жавобни ҳеч қандай ўзгартиришларсиз эътиборингизга ҳавола этамиз.\nҲамид Исмоилнинг ”Жинлар базми” романи 2019 йилги Европа тикланиш ва тараққиёт банки адабий мукофоти ғолиби бўлди. Роман ҳозирда адабиётчилар орасида турли муҳокамаларга сабаб бўлмоқда. Хусусан, Ёзувчилар уюшмаси ходимаси Рисолат Ҳайдарова асар ҳақида қуйидагича фикр билдирди:\n"Архивлар, ўша даврдаги матбуотни қайта титкилаш нима учун зарур бўлиб қолди? Биламизки, Буюк Британия ва Россия Ўрта Осиё учун курашган. Муаллиф советлар зулмини кўрсатиш орқали сиёсий манфаат кўзлаган бўлиши мумкин. Биз бу асарга муносабат билдиришимиз керак. Акс ҳолда ёшлар ижтимоий тармоқдаги шов-шувларга учиши мумкин".\nНафақат ўзбек, балки хорижий адабиёт ихлосмандлари орасида ҳам муҳокама ва қизиқиш уйғотган асар борасида ёзувчи Набижон Боқий қуйидагича фикр билдирди.\n”Жўржи Зайдон романлари орқали миллатдошларига ўзининг гапини айтиб кетган. Абдулла Қодирий ҳам тарихий пойдевор устига қурилган романларида ўз замони учун энг долзарб муаммони – миллат тақдирини жонли акс эттиради, миллати тўғрисида қайғуради. Ҳамид Исмоил ҳам қалбининг қўрида асраб юрган Ватан туйғусини қоғозга ўраб замондошларига тақдим этади. Тарихий мавзунинг уч йўналиши бўйлаб, битта манзил томон бориб, миллат ва уммат меҳробига топинган адибларнинг хизматига муносиб ажрни дорилбақода Ўзи бергай!"\n“Жинлар базми” – тарихий роман жанрининг учинчи йўлида ёзилган. Биринчи йўлда улуғ адибимиз Абдулла Қодирий ўзининг устози деб билган атоқли араб ёзувчиси Жўржи Зайдон самарали ижод қилган. Биз шартли равишда ”биринчи йўл” деб атаётган нимарса мазмуни нимадан иборат? Бунда бадиий асар воситасида ўқувчи тарих билан таништирилади. Жўржи Зайдон заҳматкаш муаррих эди; ўзи узоқ йиллик изланиш-тадқиқотлари натижасида тўплаган тарихий ҳақиқатни роман шаклида китобхонга етказади. Абдулла Қодирий эса Жўржи Зайдондан фарқли ўлароқ иккинчи йўлни танлайди ва тарих воситасида бадиий ҳақиқатни ифодалайди. Тарих Қодирий бобо учун шунчаки либос, холос. У жонли образлар мисолида биз қўлдан бой берган бебаҳо қадриятларимизни кўргазмали қурол сифатида кўз олдимизда гавдалантиради. Замондош ёзувчимиз Ҳамид Исмоил эса совриндор романида тарихий силсила воситасида ўқувчини жазавага тушириб қўядиган бадиий ҳақиқатни бўрттириб акс эттиради. Устига-устак, бадиий воситалар билан жазавадор тарихий ҳақиқатни акс эттиради. Хусусан, бир неча юз йиллардан буён буюк давлатлар (”сверхдержавы”) ”КАТТА ЎЙИН” қоидалари бўйича бутун дунёни аҳмоқ қилиб келаётганини ўзбек ўқувчисига илк бора рўй-рост кўрсатиб беради. Заҳматкаш ўзбек ёзувчисининг тарихда биринчи бўлиб, 26 минг доллар (икки юз миллион сўм!) мукофот олгани жиддий воқеадир”.\nҲамид Исмоилнинг BBC таҳририятидаги ҳамкасби Ибрат Сафо асар ҳақида қисқача шундай ёзади:\n“Ҳамид ака Исмоиловнинг ”Жинлар базми” шахсан мен учун охирги йилларда ўзим ўқиган энг кучли асар десам бўлади. Қодирийдек буюк шахс қисмати, у даврда юзага келган сиёсий бўлинишлар, минтақамиздаги ташқи қудратларнинг рақобати ҳақида билишни истаган одамларга уни ўқишни тавсия қиламан”\n“Жинлар базми” ҳақида фикрлар хилма хил ва табиийки улар асар билан таниш бўлмаган ўқувчини мутолаага чорлайди. Умуман олганда, асар муаллифи Ҳамид Исмоил мукофоти ва ўз асари ҳақида нима дейди.\n1. Ўтган асрнинг 60-йилларида машҳур бўлган ёзувчимиз Абдулла Қаҳҳор: ”Ўзбек адабиётининг довруғи Тўйтепадан нарига ўтмайди”, деган эди алам билан. Ҳамид ака, сизнингча, ҳозир ўзбек адабиётининг довруғи Швеция Қироллик академиясигача, яъни, Нобель мукофоти ҳайъатигача етиб бордимикан?\n2. Бадиий асарлар билан Европани забт этиш учун инглиз, француз, испан ёки ҳеч бўлмаса, рус тилида ижод қилиш керакми? Ёхуд китобхонни мафтун қиладиган асарларни ўзбек тилида яратиб қўйиб, сўнг уни Европа тилларига адекват-муносиб таржима қилиб ҳам ”Эски дунё”га чиқиш мумкинми?\n3. Ҳозирги замон турк ёзувчиси Орхан Помук ва тобора танилиб бораётган Холид Ҳусайн ижоди ҳақида нима дейсиз? Уларнинг тажрибалари ёш ёзувчиларимиз томонидан атрофлича ўрганилса, адабиётимиз равнақи учун не қадар фойдали бўларди?\nСаволлар очиқ қолган бўлса-да, улар устида бош қотириш бизнингча адабиётимизга алоқадор ҳар кимнинг вазифаси.


Ҳужжат ўз кучини йўқотган Товар ва транспорт воситаларининг божхона кўздан кечируви ҳамда уларни божхона кўригидан ўтказиш бўйича йўриқнома (11.09.2015 йилда 2714-сон билан рўйхатдан ўтказилган) ўрнига қабул қилинган.\nПрезидентнинг 24.11.2018 йилдаги ПФ–5582-сон Фармони билан божхона назорати соҳасига тўртта йўлакни: «сариқ» ва «қизил» (1.12.2018 йилдан), «яшил» ва «кўк» (1.03.2019 йилдан) қўллаган ҳолда хавфларни автоматлаштирилган бошқариш тизими жорий этилди. Янгиликдан мақсад – товарларни ёппасига эмас, балки танлаб божхона назоратидан ўтказиш, бу ТИФ иштирокчилари учун маъмурий тўсиқларни камайтириш имконини беради. Танлаб кўрикдан ўтказиш доирасида кўрикдан ўтказиш тартиб-таомиллари айнан қандай ўтказилиши кераклиги – қабул қилинган Йўриқномада белгиланган.\nБожхона кўригидан (пломбаларни, муҳрларни ёки божхона идентификациялашининг бошқа воситаларини, шунингдек текширилаётган объектларнинг бутлигини бузган ҳолда) хавф даражаси юқори кўрсаткичга эга ҳамда «қизил» йўлакда расмийлаштириладиган товарлар ва транспорт воситалари ўтказилади. Қолган йўлакларда расмийлаштириладиган объектлар улар тўғрисидаги маълумотларни, шунингдек қўйилган идентификациялаш воситалари мавжудлигини тасдиқлаш учун ташқи томондан кўздан кечирилади.\nХавф даражаси ва тегишли йўлак автоматлаштирилган тизим томонидан ТИФ иштирокчиларини тоифаларга ажратиш, хавф профиллари ёки тасодифий танлов асосида аниқланади.\nШу тариқа, божхона кўриги қуйидаги ҳолларда амалга оширилади:\n● автоматлаштирилган тизим томонидан буюрилганда;\n● ДБҚга бошқа ҳуқуқни муҳофаза қилиш органлари ёки давлат бошқаруви органларидан тушган материаллар, шунингдек хорижий давлатларнинг божхона ва бошқа давлат органлари ва халқаро ташкилотлардан олинган маълумотлар мавжуд бўлганида;\n● божхона назоратининг бошқа шаклларини қўллаш натижасида божхона тўғрисидаги қонун ҳужжатлари талаблари бузилганлиги аломатлари мавжудлиги маълум бўлганида;\n● божхона назорати остидаги товарлар битта транспорт воситасидан бошқа транспорт воситасига ёки ушбу транспорт воситасига қайта юкланаётганда. Бу ҳолда, шунингдек автоматлаштирилган тизим қўлланганда божхона ходимининг рапорти ва божхона пости бошлиғининг ёзма рухсати мавжуд бўлиши талаб этилмайди.\nАвтоматлаштирилган тизимда назарда тутилмаган ҳолларда божхона кўриги ўтказилса, унга божхона пости бошлиғининг ёзма рухсати (асосини кўрсатган ҳолда) киритилади ва белгиланган йўлак ўзгартирилади.\nБожхона кўриги бошланишидан олдин божхона ходими электрон ёки ёзма равишда божхона кўриги ўтказиладиган жой ва вақт тўғрисида декларантга хабар беради. Олиб кириладиган товар ДБҚ марказий аппаратига уланган видеокузатув тизими билан жиҳозланган жойлардагина кўрикдан ўтказилади. Видеоёзувлар 3 ой давомида сақланади.\nТовар хусусиятлари ҳақидаги маълумотлар етарли бўлмаган ёки уни идентификациялаш имконияти мавжуд бўлмаган ҳолларда божхона органининг мансабдор шахси божхона экспертизасини тайинлаб, товардан намуна ва (ёки) синамалар олади. Тартиб-таомил Ўзбекистон Республикасининг божхона чегарасидан олиб ўтилаётган товарлар пробалари ва намуналари билан божхона органлари тизимида муомала қилиш тартиби тўғрисидаги йўриқномага мувофиқ ўтказилади.\nКўрикдан ўтказиш жараёнида хизмат итлари ва техник воситалардан фойдаланиш, товарнинг декларант томонидан кўздан кечирилиши, далолатнома расмийлаштириш, шунингдек қайта, қўшимча кўрикдан ўтказиш тартиби ҳам белгиланган.\nҲужжат Қонун ҳужжатлари маълумотлари миллий базасида (lex.uz) эълон қилинган ва 19.04.2019 йилдан кучга кирди.


Жаннат аҳлининг таоми — Исломобод\nСиз шуердасиз Бош саҳифа → Жаннат аҳлининг таоми\nislomobod Май 30, 2020 0 Изоҳ\nЖаннат аҳлининг таоми Қуръонда зикр қилинган. Қушлар, ширинликлар, асал, сут каби турли-туман ноз-неъматлар шулар жумласидан бўлиб, уларнинг ҳисоби йўқ. Оллоҳ таоло дейди:\n«…Қачон ўша (жаннат)ларнинг бирор мевасидан баҳраманд бўлсалар: «Илгари татиб кўрган нарсамиз-ку!» дейишади. Зеро, уларга (сурати) бир-бирига ўхшаш мевалар берилади…» (Бақара сураси, 25).\nЖаннат аҳлининг шароби ҳақида Оллоҳ таоло кўп эслатган. Расули акрамнинг мавлоси(қулликдан озод қилинган киши) Савбон ҳикоя қилади: «Пайғамбар алайҳиссалом ҳузурларида тикка турган эдим. Яҳудий олимларидан бири Расули акрамдан бир қанча нарсаларни сўради:\n– Сиротдан ким аввал ўтади?\n– Муҳожирларнинг фақирлари!\n– Жаннатга кирганларга қандай туҳфалар қилинур?\n– Жуда кўп билиқ жигари!\n– Ундан сўнг қандай таом бўлур?\n– Жаннат атрофида ўтлаб юрган ҳўкизлардан сўйилур!\n– Аҳли жаннатнинг шароби нима?\n– Уларнинг шароби «Салсабил» деб номланмиш булоқдан олинур!\n– Тўғри айтдинг, деди яҳудий олими (Расули акрамнинг жавобларига тан бериб)» (Муслим ривояти).\nЗайд ибн Арқам дейди: «Яҳудийлардан бири Пайғамбар алайҳиссалом олдларига келиб:\n– Эй Абу Қосим! Сен жаннат аҳлининг у ерда еб-ичишларини тасдиқ этмайсанми? – дея сўради. Яҳудий савол беришидан олдин дўстларига: «Агар Муҳаммад сўзларимни тасдиқласа, уни мағлуб этаман!» деб сўз берган эди. Расули акрам яҳудийнинг саволига шундай жавоб бердилар:\n– Ҳа, жоним измида бўлган Зотга қасамки, жаннат аҳлининг ҳар бирига ейиш-ичиш, жимоъ қилишда юз кишининг қуввати берилур!\n– Ахир, улар еб-ичса, ҳожатлари нима бўлади?\n– Уларнинг ҳожатлари териларидан тошиб чиқувчи тердир. Бу тердан хушбўй мушк таралади. Жаннат аҳлининг қорни жуда озғин бўлади» (Насоий ривояти).\nИбн Масъуд розийаллоҳу анҳу Пайғамбар алайҳиссаломнинг шундай деганларини ривоят қилади: «Жаннатдаги қуш(парранда)ларга боқиб, иштаҳанг очилади. Шунда улар қовурилган ҳолда олдингга тушади» (Баззор ривояти).\nҲузайфа ривоят қилади: «Пайғамбар алайҳиссалом айтдилар:\n– Жаннатда катталиги туядек қушлар бўлур.\n– Уларнинг гўштлари ёқимли ва майин бўлса керак, эй Оллоҳнинг расули? – сўради Абу Бакр Сиддиқ.\n– У гўштдан еган киши ундан ҳам ёқимли ва майин бўлади. Сен, эй Абу Бакр, ўша қушлардан тотадиганлардан бирисан, – дедилар Расулуллоҳ соллаллоҳу алайҳи васаллам» (Термизий ривояти).\nАбдуллоҳ ибн Амр Оллоҳ таолонинг: «Уларга олтиндан бўлган лаганлар(да таомлар) ва қадаҳлар(да шароблар) айлантирилур» (Зуҳруф сураси, 71) ояти хусусида дейди: «Уларга олтиндан бўлган етмишта лаганда бири бошқасига ўхшамаган таомлар айлантирилур».\nИбн Масъуд: «У майнинг мизожи-аралашмаси Таснимдандир» (Мутаффифин сураси, 27) ояти тафсирида деди: «Асҳоби ямин-ўнг томон эгалари аралаштирилган, муқаррабун – Оллоҳ таолога яқин қилинганлар тоза, аралашмаган шаробдан ичурлар».\nАбу Дардо розийаллоҳу анҳу мазкур оят тафсирида деди: «У шароб кумуш каби оқдир, муҳрланган. Агар дунё аҳлидан бирортаси у шаробга бармоғини тиқиб олса, ер юзида унинг хуш бўйларини туймаган биронта жонзот қолмасди».\nВилоятимиздаги иом-хатиблар учун Имом Бухорий халқаро илмий-тадқиқот маркази ва Ҳадис илми мактабига саёҳат уюштирилиб, улар учун ўқув-семинар ташкил этилди.


Футболнинг инсон саломатлигига таъсири » Шерлар, туш табири, Афоризмлар, Маноли сузлар 2021 - Vatanda.CoM\nVatanda.Com » Кизикарли маълумотлар » Футболнинг инсон саломатлигига таъсири\nДунёда футболчалик оммавий спорт бўлмаса керак. Уни “миллионлар ўйини” дейишлари ҳам бежизга эмас. Дунёнинг исталган нуқтасида футбол муҳлислари топилади.\nАлбатта, футбол билан шуғулланган одам соғлом бўлади. Ҳаётда семизликдан азият чекаётган футболчини ҳеч кўрганмисиз? Йўқ, албатта. Тинимсиз машғулотлар ўйинчини ҳар томонлама тоблаши шубҳасиз.\nДаниядаги Копенгаген университети олимлари уч йил давомида футболнинг саломатликка таъсирини ўрганиб чиқишди. Уларнинг айтишича, футбол йиқилишлар туфайли суяклар синиши эҳтимолини анчагина камайтиради. Гап шундаки, спортнинг бу тури билан мунтазам шуғулланиш мушакларни ва суяк тўқималарини мустахкамлашга хизмат қилади.\nБундан ташқари, шуғулланувчиларда ҳаракатлар координацияси сезиларли даражада яхшиланади.Бу гап нафақат ўсмирлар ва ёшлар балки кексаларга ҳам тегишли.\nШунингдек, олимлар футбол билан шуғулланишнинг руҳий саломатликка ҳам нафи катталигини таъкидлашмоқда. Югуришнинг фойдаси ҳақида ҳаммамиз эшитганмиз. Лекин бундай машғулотдан кейин ҳам, айниқса, эркакларда руҳий ҳолатнинг яхшиланиши кўпам кузатилавермас экан. Чунки улар югуради-ю, лекин ҳаёли муаммоларда бўлади. Футболда эса бунақаси кузатилмайди: қатнашчиларнинг баъри бор диққат эътиборини ўйинга қаратгани учун бошқа нарсаларни ўйлашга имкон йўқ. Шунинг учун ҳам футболдан кейин ҳаваскор ўйинчиларнинг кайфияти кўтарилганини кўрасиз, мағлуб томон ҳам одатда ҳафа бўлмайди.\nФутбол билан қисқа муддат шуғулланишнинг ҳам одам организмига фойдаси бор: уч ой давомида ҳафтасига 2-3 марта 1,5-2 соатдан тўп тепсангиз, танангизда кислород истеъмоли сезиларли даражада ортади. Бу эса организмдаги барча органлар ва тизимларга, биринчи навбатда, юрак-қон томир ва асаб тизимларига ижобий таъсир кўрсатади.\nТўғри футболнинг соғлиққа фойдаси кўп, аммо у билан ҳамма ҳам шуғуллана олмайди. Масалан, астматиклар ва юрак етишмовчилигига чалинганлар учун бу спорт тури тўғри келмайди.


ўринбосар - xabar.uz\nАндижон вилояти ҳокими Шуҳрат Абдураҳмоновга икки ўринбосар тайинланди. Бу ҳақда вилоят ҳокимлиги матбуот хизмати хабар бермоқда.\nАброрхўжа Турдалиев Марказий банк бошқаруви раиси ўринбосари этиб тайинланди.\nПрезидент қарори (ПҚ-4948-сон, 14.01.2021 й.) билан Давронжон Қобилжонович Одилов Қурилиш вазирининг биринчи ўринбосари лавозимига тайинланди.\nТайинловга қадар, Ўзбекистон Республикаси Марказий банки раисининг ўринбосари лавозимида фаолият юритган.\nУй-жой коммунал хизмат кўрсатиш вазири ўринбосари бўлиб ишлаб келган Ғофир Жамолов Тошкент шаҳар ҳокимининг ўринбосари - уй-жой коммунал хизмат кўрсатиш бош бошқармаси бошлиғи тайинланди.\nАлимов Анвар Валиевич — Cоғлиқни сақлаш вазирининг ўринбосари – Тошкент шаҳар соғлиқни сақлаш бош бошқармаси бошлиғи этиб тайинланди.\nПрезидентнинг махсус қарори билан Каримов Авазжон Қудратиллаевич жисмоний тарбия ва спорт вазирининг ўринбосари этиб тайинланди.\nНаманган вилояти ҳокими ўринбосари оғир хасталикдан вафот этди\nНаманган вилояти ҳокими ўринбосари Баҳромжон Нурматов 7 октябрь куни Тошкент шаҳридаги клиникалардан бирида оғир хасталикдан вафот этган.\nЎзбекистон Республикаси Президентининг 2020 йил 15 сентябрдаги қарорига асосан Қурбанмурат Холмуратович Тапаров Молия вазири ўринбосари лавозимига тайинланди.\n15 сентябрь куни Қишлоқ хўжалиги вазирлигида Президент администрацияси раҳбари З.Низомиддинов раислигида йиғилиш бўлиб ўтди.